**Bár Községi Önkormányzat Képviselő-testülete**

7/2023.

**Jegyzőkönyv**

**Készült a Bár Községi Önkormányzat Képviselő-testülete** **2023. június 27. napján 07:30 órás kezdettel a Bár, Szabadság utca 62. szám alatt megtartott testületi ülésről.**

**Jelen vannak:**

Jásper Gábor László polgármester

Takács Nagy Ferencné alpolgármester

Horváth György képviselő

Tigelmann Csaba képviselő

Horváth János képviselő

Dr. Benedek Zoltán jegyző

Jásper Gábor László polgármester köszönti a megjelenteket, megállapítja, hogy az ülés határozatképes, mert a megválasztott 5 fő képviselő közül 5 fő az ülésen megjelent. A polgármester a köszöntőt követően előterjeszti a napirendi pontot, melyet a testületi tagok elfogadnak.

**Napirendi pontok:**

**1.) Két ülés között történtekről szóló beszámoló**

Előterjesztő: Jásper Gábor László polgármester

**2.) Beszerzési szabályzat**

Előterjesztő: Jásper Gábor László polgármester

**3.) Hulladékgazdálkodás, köztisztasági rendelet**

Előterjesztő: Jásper Gábor László polgármester

**4.) Ingatlan értékesítése**

Előterjesztő: Jásper Gábor László polgármester

**5.) Csorba Győző Könyvtár beszámolója**

Előterjesztő: Jásper Gábor László polgármester

**6.) Kérelmek (zárt ülés)**

Előterjesztő: Jásper Gábor László polgármester

**7. Egyebek**

**NAPIRENDI PONTOK TÁRGYALÁSA**

**1. napirendi pont: Két ülés között történtekről szóló beszámoló**

Jásper Gábor László: Tájékoztatom a testületet, hogy a Vöő-ház udvarára tervezett rendezvénytér vonatkozásában egyeztettem egy bátaszéki áccsal, nevét most fejből nem tudom megmondani, de Október környékén neki tudna állni a munkálatoknak 4.5 millió forint vállalkozói díj ellenében. Az előző vállalkozók mind nagyobb összeget mondtak. Feladatunk annyi, hogy az alapnak neki kell állni, hogy át tudja venni rendben a munkaterületet a vállalkozó. Ezt én még egyeztetem, ha lesz konkrétum akkor úgyis jelzem a testületnek.

A Vöő-ház udvarán a DRV kicserélné a szennyvíz csövet, ez már korábban be lett tervezve, de most záros határidőn belül neki állnának, fel kell szedni a térkövet, de minden helyre lesz állítva.

Nagy gondot jelent az esőzések után a Muslinca tér, különösen az oda mosott termőföld. A terület a nemzeti parké, buszmegálló is ott van, az Axiál területéről mosódik le a föld, mégis minket hivogatnak, hogy tegyünk rendet. Próbálunk valami megoldást keresni erre, a legjobb lenne egy áteresz a főút alatt, de erre forrás nincs.

A falut átszelő „véméndi patak” a mi tulajdonunk, nekünk kell tisztán tartani, mely nem kis feladat, 100 ember kellene hozzá. Megpróbáljuk ezt a feladatot is elvégezni, illetve ha lesz pályázati forrás akkor azt mindenképpen kihasználjuk.

Javaslom, hogy egy finoman, kulturáltan megfogalmazott jelzést kellene közzétenni a lakosok körében, hogy aki csak teheti az szíveskedjen mellőzni a vasárnap fűnyírást, favágást, mert a vasárnapnak a pihenésről kell szólnia álláspontom szerint. Ha a testület egyetért akkor közzéteszünk egy ilyen felhívást.

A testületi tagok egyetértenek.

Én mást nem szerettem volna mondani ennél a napirendi pontnál, kérem a testületet, hogy fogadja el a beszámolómat.

A testületi tagok részéről hozzászólás nem érkezik.

Jásper Gábor László: Amennyiben nincs kérdés, észrevétel, úgy kérem a testületet, hogy szavazzon.

A testület 5 igen szavazattal 0 ellenében a következő határozatot hozta:

**46/2023 (VI.27.) Kt. számú határozat a beszámoló elfogadásáról:**

Bár Községi Önkormányzat Képviselő-testülete arról határozott, hogy a két ülés között történtekről szóló polgármesteri beszámolót elfogadja.

Határidő: azonnal

Felelős: Jásper Gábor László polgármester

**2. napirendi pont: Beszerzési szabályzat**

Jásper Gábor László: Kérésemnek eleget téve a jegyző hatályosította a beszerzési szabályzatunkat, illetve az abban szereplő értékhatárt 10 millió forintra módosította. Az ülést megelőzően a szövegtervezet körbe lett küldve, én elfogadhatónak találom, kérem a testületi tagokat, hogy szavazzanak a szabályzat elfogadásával/módosításával kapcsolatban.

A testületi tagok részéről hozzászólás nem érkezik.

Jásper Gábor László: Amennyiben nincs kérdés, észrevétel, úgy kérem a testületet, hogy szavazzon.

A testület 5 igen szavazattal 0 ellenében a következő határozatot hozta:

**47/2023 (VI.27.) Kt. számú határozat a beszerzési szabályzat elfogadásáról:**

Bár Községi Önkormányzat Képviselő-testülete arról határozott, hogy az önkormányzat beszerzési szabályzatát a melléklet szerinti tartalommal elfogadja.

Határidő: azonnal

Felelős: Jásper Gábor László polgármester

**3. napirendi pont: Hulladékgazdálkodás, köztisztasági rendelet.**

Jásper Gábor László: A jegyző mindenkinek elküldte a Kormányhivatal levelét, mely tartalmazza a jogszabályi változásokról szóló tájékoztatót, valamint azt, hogy a hulladékgazdálkodási feladatkör kikerül, csupán a köztisztasági feladatokat kell szabályozni. A korábbi rendeletek mintájára a jegyző elkészítette a rendelet tervezetet, melyet szintén megküldött mindenkinek. Én szerintem így jó lesz, az előző rendeletek hatályon kívül helyezésével alkossuk meg ezt a rendeletet.

Tigelmann Csaba: Én elolvastam rendben lesz így részemről.

Horváth György: Nekem az nem tetszik, hogy az illegális hulladékot a telek tulajdonosának kell felszámolnia, kivéve ha bizonyítja, hogy ki volt az elkövető.

dr. Benedek Zoltán: Sajnos ez a törvény szövege, nekünk csak a köztisztasági feladatok maradnak meg.

Jásper Gábor László: Visszahelyeztük a tűzgyújtást is! Remélem rendben be fogják tartani a lakosok.

Takács Nagy Ferencné: Én részemről elfogadható.

A testületi tagok részéről egyéb hozzászólás nem érkezett.

Jásper Gábor László: Amennyiben további kérdés, észrevétel nem érkezik, kérem a Képviselő-testületet, szavazzon a rendelet elfogadásáról.

A testület 5 igen szavazattal 0 nem ellenében a következő rendeletet alkotta:

**Bár Község Önkormányzata Képviselő-testületének 5/2023. (VI. 27.) önkormányzati rendelete**

 **a köztisztaságról.**

*(Az elfogadott rendelet a jegyzőkönyv mellékletét képzi.)*

**4. napirendi pont: Ingatlan értékesítése**

Jásper Gábor László: A 7711 Bár, Szabadság utca 95 szám alatti ingatlan vonatkozásában 9.3 millió forintos árajánlatot kaptunk. A vagyonrendeletet módosítottuk, nem kell versenyeztetést lefolytatni, azonban a Magyar Államot meg kell keresni, hogy kívánja -e gyakorolni az elővásárlási jogát. dr. Metz Judit ügyvéd fogja intézni az adás-vételt, illetve a Magyar Állam megkeresését, nekünk arról kell határoznunk, hogy eladjuk-e a az ingatlant. Az ügyvéd megküldte a szerződés tervezetet.

Takács Nagy Ferencné: Legyen adjuk el.

Tigelmann Csaba: Nincs ellenvetésem.

Jásper Gábor László: Amennyiben nincs kérdés, észrevétel, úgy kérem a testületet, hogy szavazzon.

A testület 5 igen szavazattal 0 ellenében a következő határozatot hozta:

**48/2023 (VI.27.) Kt. számú határozat a 7711 Bár, Szabadság utca 95 szám alatti ingatlan értékesítéséről:**

# Bár Községi Önkormányzat Képviselő-testülete arról határozott, hogy

# a Bár belterület 100/1. hrsz. - természetben: 7711 Bár, Szabadság utca 95. szám – alatti „lakóház, udvar” megnevezésű 307,-m2 területű ingatlant 9.300.000,- Ft (azaz Kilencmillió-háromszázezer forint, melynek kapcsán az önkormányzat nem köteles ÁFA megfizetésére) vételár ellenében értékesíti Mezei Istvánné állagvevőnek és Ginder Norbert haszonélvezeti vevőknek.

# A nemzeti vagyonról szóló 2011. évi CXCVI. törvény 14. § (2) és (5) bekezdése alapján az elővásárlási jog gyakorlása érdekében dr. Metz Judit jogi képviselő megkeresi a Magyar Nemzeti Vagyonkezelő Zrt.-t.

* Az ingatlan átruházásával kapcsolatos költségek megfizetése a Vevőket terheli.
* A képviselő-testület megbízza a polgármestert, hogy intézkedjen az adásvételi szerződés megkötése iránt.

Határidő: azonnal

Felelős: Jásper Gábor László polgármester

**5. napirendi pont: Csorba Győző Könyvtár beszámolója**

Jásper Gábor László: A minap érkezett a tavalyi évről szóló beszámoló, melyet most ismertetek. Részemről elfogadható, elégedettek voltak a könyvtári feladatok elvégzésével.

A testületi tagok részéről hozzászólás nem érkezik.

Jásper Gábor László: Amennyiben nincs kérdés, észrevétel, úgy kérem a testületet, hogy szavazzon.

A testület 5 igen szavazattal 0 ellenében a következő határozatot hozta:

**49/2023 (VI.27.) Kt. számú határozat a Csorba Győző Könyvtár beszámolójáról:**

# Bár Községi Önkormányzat Képviselő-testülete arról határozott, hogy a Csorba Győző Könyvtár 2022-es évre vonatkozó szakmai beszámolóját elfogadja.

Határidő: azonnal

Felelős: Jásper Gábor László polgármester

**6. Napirendi pont: Kérelmek (zárt ülés)**

Több kérdés, hozzászólás nem volt, a polgármester az ülést berekesztette.

**Kmf.**

**Jásper Gábor László dr. Benedek Zoltán**

**polgármester jegyző**